
DISPUTATIO  MEDICA 
INAUGUKALIS 

DE 

HAEMORRHAGIA  UTERINA. 


JACOBO  ELACKALL  WALL,  AUCTORE. 


Praeter  morbos,  quos  feminae  cum  viris 
communes  habent,  illae  multis  malis  obnoxiae 
fiunt  ex  illa  insigni  functione,  quam  natura 
iis  commisit,  in  uterum  gerendo,  et  prima  ho¬ 
minum  vita  sustinenda.  Sub  dura  quidem 
lege,  feminae  humanae  gentis  laudem  gignen¬ 
di  prolem  meruerunt,  quae  dignitate  cetera 
exsuperet  animalia:  ac,  si  illis  solis  conces¬ 
sum  est  in  lucem  proferre  eos,  qui  terrarum 
potiuntur,  atque  alia  animantia,  in  suam  re¬ 
digunt  potestatem,  munus  certe,  quantumvis 
illustre  dignumve,  non  exiguo  acquisitum  est 
pretio. 

Neque  necesse  est  ut  haecce  exerceatur 
functio — plurima  afferuntur  mala,  ex  ipsa  cor¬ 
poris  fabrica,  qua  ad  hanc  rem  accommoda¬ 
tur,  etiamsi  femina  celebem  ducat  vitam. 
Maxima  vera  oriuntur  pericula,  quum  jam 
onus  susceperunt,  quod  natura  iis  imposuit, 
uterumque  gerunt ;  et  quod  dolendum  est, 
quo  humaniores  fiunt  seculi  mores,  et  quo 
politior  est  gens,  cujus  sint,  eo  facilius  gravi¬ 
dae  feminae  in  pericula  incurrunt. 

Ex  morbis,  vero,  quibus  feminae,  vel  prop¬ 
ter  fabricam,  qua  ad  hanc  functionem  aptan¬ 
tur,  vel  dum  eandem  perficiunt,  obnoxiae  red¬ 
duntur,  Haemorrhagiam  Uterinam  selegi, 
de  qua  Medicinae  honores  ambiens,  pauca 
scriberem.  Quidquam  novi,  profecto,  pro¬ 
ferre  nequeo,  sed,  quantum  in  me  est,  ea, 
quae,  de  hac  re,  maximi  sunt  momenti,  pro¬ 
positurus  sum. 

Haemorrhagia  ex  utero,  sub  pluribus  condi¬ 
tionibus,  incidere  potest,  vel  citra  gravidita¬ 
tem,  vel  in  graviditate,  vel  inter  parturien- 

dum,  vel  denique  post  partum  editum.  Ne¬ 
que  quidem  sanguis  effusus,  a  vasis  uterinis, 
semper  se  ostendit,  et  in  conspectum  venit. 
Potest  enim  in  utero  retineri ;  quin  et  exem¬ 
pla  traduntur,  in  quibus  effusus  sanguis, 
per  tubas  Fallopianas,  in  abdomen  perve¬ 
nerat. 

Pauco  vero  praefatus  de  Haemorrhagia  ex 
utero,  quae,  citra  graviditatem,  fit,  fusius  di¬ 
cam  de  ea,  quae  inter  graviditatem  accidit ; 
quae  quidem  satis  distinguitur  ab  caeteris 
profusionibus  sanguinis  uterinis,  ut  liceat  no¬ 
men  Haemorrhagiam  Uterinam  aar’  ei 

imponere.  Gravida  enim  facta  femina,  uteri 
moles  usque  magnopere  augetur,  nova  for¬ 
mantur  vasa  sanguifera,  priora  in  magnum 
crescunt,  ita  ut,  orta  Haemorrhagia,  ex  aliqua 
causa,  ingenti  vi  atque  impetu,  sanguis  effun¬ 
datur,  et  nisi  tempestive  compescatur,  misera 
brevi  fato  succumbat.  Huic  malo,  igitur,  hac 
disputatione,  potissimum  operam  dare  in  ani¬ 
mo  est,  sed  si  limites  hujusce  opusculi  sinant, 
pauca  de  Haemorrhagia,  inter  parturiendum, 
}t  post  partum  editum,  adjiciam. 

DE  HAEMORRHAGIA  UTERINA  CITRA  GRA¬ 
VIDITATEM. 

Haemorrhagia  Uterina,  instar  aliarum 
sanguinis  profusionum,  vel  activa  est  vel  pas¬ 
siva.  In  activa  Haemorrhagia,  vasa  ipsa,  a 
quibus  effunditur  sanguis,  non  infirmata  sunt, 
sed  momentum,  quod  sanguis  acquirit  a  cor¬ 
dis  et  vasorum  actione,  augetur :  in  passiva 
vero  sanguinis  momentum  non  augetur,  sed 
vasa  debiliora  facta  sunt.  Uterina  Haemor¬ 
rhagia  activa  feminas  vexat,  quae  sanguinis 
plenitudine  utuntur,  quae  diaetae  nimis  lau¬ 
tae  et  liquoribus  validioribus  aliisque  stimu¬ 
lantibus  sese  assuefaciunt,  et  vitam  otiosam 
tranquillamque,  praecipue  sub  caelo  calidiori, 
ducunt.  Excitatur  vero  calore  nimio,  frigo¬ 
re  magno,  animi  affectibus,  vehementi  exerci¬ 
tatione,  saltatione  nempe  cursu  etc. ;  nimia 
venere,  purgantibus  acrioribus,  vomitu  diu¬ 
turno  atque  astricta  alvo.  Uterina  Hae¬ 
morrhagia  passiva  in  feminis  constitutio- 

nis  debilioris  corporis  incidit,  quae  diaeta 
parca  utuntur  aut  affectibus  animi  depri¬ 
mentibus  confectae  sunt,  quae  evacuatio- 

■  ■*  »  , 

nibus  prioribus,  ex  quovis  fonte,  aut  frequenti 
partu,  aut  lactatione  diuturna  infirmatae  sunt ; 
quae  porro  vigiliis,  malis  diuturnis,  prava  con¬ 
coctione  vexatae  sunt.  Quum  vero  activa 
Haemorrhagia  diu  feminam  exercuit,  in  passi¬ 
vam  formam  fere  convertitur.  Et  manifestum 
est  non  tantum  discrimen  esse  inter  has  Hae¬ 
morrhagiae  species,  ut  non  simul  urgeant  et 
quasi  misceantur. 

Quod  ad  curationem  attinet,  in  activa  for¬ 
ma,  remedia  antiphlogistica  postulantur,  in 
passiva  forma  astringentia  conveniunt  :  in 
utraque  quies,  et  causas  excitantes  evitare. 

Haemorrhagia  Uterina,  etiam,  vel  idiopa¬ 
thica  est,  vel  symptomatica.  Idiopathica  est, 
quoties  a  nullo  corporis  malo  priori,  aut  muta¬ 
tione  organica  uteri  ipsius  pendet :  Sympto¬ 
matica,  siquando  repeti  potest  ad  aliquod  ma¬ 
lum,  quod  prius  vel  totum  corpus,  vel  uterum 
tentarat 

Saepe  parum  facile  est  pro  certo  comperire, 
an  Haemorrhagia  uteri  sit  idiopathica,  an 
symptomatica;  sed,  in  pleris  que  exemplis,  sig¬ 
na  mali  prioris  satis  ostendunt  morbum  symp¬ 
tomaticum  esse.  Haemorrhagia  Uteri  symp¬ 
tomatica  aliquando  febres  malignas  comitatur, 
in  quibus  lethale  plerumque  signum  est.  Auc¬ 
tore  Diemerbroeck,  frequens  est  pestis  indi¬ 
cium,  in  scorbuto  et  purpura  haemorrhagica 
quoque  incidisse  videtur.  Sed  haecce  sangui¬ 
nis  profusio  vitia  uteri  ipsius  multo  saepius 
comitatur.  Quoties  substantia  mollis  vascu¬ 
losa,  spongiosa,  cui  nomen  mola  datur,  in  ute¬ 
ro  formatur,  tandem  se  inde  separat,  et  Hae¬ 
morrhagia  saepe  profusa  et  diuturna  oritur. 
Hydatides  etiam,  in  utero,  ortae  Haemorrha¬ 
giam  saepe  afferunt.  Polypi  haud  minus  sae¬ 
pe  profusam  creant  Haemorrhagiam,  praecipue 
quoties  polypus  quasi  strangulatur  ad  uteri 
cervicem.  Concretiones  fibrosae,  praeterea, 
haud  raro  causae  haemorrhagiae  sunt.  Uteri 
scirrhus  periculosissimae  sanguinis  profusioni 
saepe  originem  dat.  Et  postremo  sanguinis 
profluvium  ab  utero,  injuriis  illatis,  aut  vul¬ 
neribus,  creari  potest. 

Quod  ad  curationem  attinet  Haemorrhagiae 
Uterinae  symptomaticae,  plane  pendet,  in  sim 
gulis  exemplis,  a  vitio,  quod  eam  excitavit, 
ideoque  vix  hujus  loci  est  eandem  proponere. 


DE  HAEMORRHAGIA  UTERINA  INTER  GRA¬ 
VIDITATEM. 

Haemorrhagia  Uterina,  inter  gravidi¬ 
tatem,  potest  .etiam  existere  vel  idiopathica 
vel  symptomatica.  Nam  vitia,  a  quibus 
Haemorrhagia  Uterina  symptomatica  pen¬ 
det  simul  cum  graviditate  existere  possunt, 
et  praeterea  Haemorrhagia,  quae  abortum  co¬ 
mitatur,  manifeste  symptomatica  est.  Sed 
non  in  animo  est,  aut  de  vitiis  uteri,  quae  gra¬ 
viditatem  comitantur,  aut  de  abortu  dicere. 

Haemorrhagiae  Uterinae  idiopathicae,  in 
gravidis,  ortae  primo  historiam,  dein  causas  et 
postea  curationem  proponam. 

DE  HAEMORRHAGIAE  UTERINAE  HISTORIA. 

Haemorrhagia  Uterina  incidere  potest, 
per  totum  graviditatis  spatium,  potissimum 
vero  infestat,  intra  tres  primos  menses,  aut 
versus  partus  tempus.  Interdum  sanguis, 
modica  copia,  effunditur,  per  intervalla  ab  gra¬ 
viditatis  initio,  usque  ad  sextum  septimumve 
mensem,  vel  etiam  per  totum  spatium,  quo 
femina  uterum  gerit*  ita  ut  multis  persuadea¬ 
tur  nihil  aliud  esse  nisi  humorem  menstruum 
praeter  solitum  secretum.  Et  adhuc  quidem, 
de  hac  re,  auctores  disputant.  Sufficit,  in  his 
exemplis,  quietem  jubere  et  submovere  causas, 
quae  sanguinis  profluvium*  in  modum  pericu¬ 
losum,  augere  possunt,  et  femina  saepe,  quod 
ad  cetera  attinet,  felicem  partum  habet.  Quin 
et  sunt  qui  credunt  hujusmodi  profluvium,  in 
plethoricis,  tum  matri  tum  infanti  utile  esse. 
Sanguis  vero  effusus,  majori  quantitate,  vel 
protinus  descendit  et  in  conspectum  venit  vel 
retentus,  in  utero,  celatur.  Quoties  lente  ef- 

funditur,  satis  magna  sanguinis  quantitatas 
accumulari  potest  in  utero,  nullo  evidenti  in¬ 
commodo  orto;  sed  siquando,  ex  repentino, 
magna  profluxit  sanguinis  quantitas ;  dolor 
et  sensus  ponderis  in  uteri  regione  oritur,  ab¬ 
domen  elevatur  et  uteri  moles  plane,  intra 
breve  spatium,  augetur,  admota  abdomini 
manu,  uterus  plane  tensior,  firmior  et  rotun¬ 
dior  factus  est ;  aegrae  vires  deficiunt,  pallescit 
vultus,  lineamenta  mutantur,  oculorum  caligo 
est,  atque  aurium  tinnitus,  et  ad  deliquium 
animi  proclivitas  accedit,  vel  aegra  prorsus 
animo  deficit.  Dolores  aliquando  parttis  in¬ 
cidunt,  sed  saepe  languidi  sunt  et,  post  longa 
intervalla,  et  saepe,  post  breve  spatium,  inter¬ 
mittuntur.  Si  vero  vires  feminae  non  admo¬ 
dum  imminutae  fuerint,  sanguis  intus  effusus 
uteri  contractionem  excitat,  et  femina  partu¬ 
rit  ;  raro  vero,  superstite  infantis  vita ;  in  aliis 
autem  contractio  uteri  ad  hanc  rem  non  suffi¬ 
cit,  et  paulatim  relaxatur  uterus,  atque  coagulis 
impletur,  corporis  vires  labant,  abdomen  tu¬ 
met,  ex  intestinis  flatu  distentis,  longe  ultra 
justam  molem,  pro  graviditatis  tempore,  et  dum 

Medicus,  forte  parum  attentus  et  securus,  ni¬ 
hil  timet,  misera  lente  letlio  succumbit,  vel, 
partu  edito,  subito  extinguitur. 

Saepius  vero  sanguis  effusus  protinus  in  con¬ 
spectum  venit.  Hujusmodi  Haemorrhagiam 
plerumque  vultus  rubor  vel  antecedit  vel  comi¬ 
tatur,  dolor  est  cum  calore  et  tensione  in  lumbis, 
sensus  ponderis  hypogastrio,  mammae  saepe  tu¬ 
ment,  firmiores  fiunt  et  dolent,  sanguis  vel  lente 
fluit,  vel,  magna  vi,  projicitur,  nunc  fluidus 
est  et  colore  rubro,  nunc  coagulatus  nigrescit ; 
sanguinis  profusio  interdum,  per  plures  horas, 
intermittitur,  interdum  per  plures  dies,  et  ite¬ 
rum  accidit.  Haemorrhagiae  reditum  fere 
semper  antecedunt  coagula  expulsa,  quae  eo 
majori  dolore  ejiciuntur,  quo  magis  uteri  cer¬ 
vix  resistit,  progredienti  malo,  femina  nausea 
vexatur,  infirmantur  vires  corporis,  pallescit 
vultus,  solitus  ejusdem  aspectus  mutatus,  pul¬ 
sus  infirmus  fit,  femina  videt  quasi  per  nebu¬ 
las,  et  aures  ei  sonant,  et  tandem  syncope  fre¬ 
quens  incidit.  Minor  sanguinis  quantitas  so¬ 
lito  nunc  in  corpore  est,  et  post  frequentem 

profusionem,  sanguis,  qui  in  corpore  est,  mi¬ 
nus  idoneus  fit  ad  stimulandum  cerebrum  ner* 
vosque :  cunctae  exinde  corporis  actiones  mi¬ 
nore  vi  perficiuntur,  corpus  fit  magis  irritabile 
et  res  levissimae,  nunc  corpus  et  animum  per¬ 
turbant  ;  affectus  hysterici,  quin  et  nervorum 
distentiones  ori  uritur ;  ventriculus  non  am¬ 
plius  ad  ciborum  concoctionem  valet ;  intesti¬ 
na  torpida  fiunt,  fibrae  musculosae  totius  cor¬ 
poris,  minori  vi,  contrahuntur,  et  totum  cor¬ 
pus  vitae  potestatibus  minus  utitur.  Sub  hac 
conditione  causae  levissimae  ingens  periculum, 
quin  et  celerem  mortem  afferre  possunt. 

In  plethoricis  quidem  feminis,  magna  san¬ 
guinis  jactura  incidere  potest,  nec  multum  in¬ 
commodi  oriri.  Sed  etiamsi  cito  sistitur,  et 
femina  iterum  bene  se  habet,  semper  metuen¬ 
dum  est  ne  redeat :  nam  post  primam  sangui¬ 
nis  profusionem,  femina  saepe  sensu  ponderis, 
dolore,  atque  tensione  liberatur,  putat  se  ite¬ 
rum  bene  se  habere  et  versatur  solitis  studiis 
atque  exercitationibus ;  sed  post  diem  unum 
alterum  ve,  vel  post  longius  spatium,  redit 

profluvium,  iterum  forte  sine  magno  incom¬ 
modo,  sese  terminaturum.  Tandem  vero, 
ore  uteri  aperto  et  molli  facto,  sanguis  potest, 
ingenti  copia,  effundi,  ita  ut  malum,  ex  inopi¬ 
nato,  lethale  fiat.  Luridus  fit  vultus,  in  hu¬ 
jusmodi  exemplo,  partes  externae  frigescunt, 
pulsus  vix  percipi  potest ;  neque  ventriculus, 
quidquid  assumptum  fuerit,  retinere  valet. 
Haemorrhagia  forte  finita  est,  et  adstantihus 
et  sibi  videtur  se  posse  ad  sanitatem  redire,  sed 
usque  augetur  infirmitas,  pulsus  non  amplius 
percipitur,  aegre  spiritum  reciprocat,  et  longa 
trahit  suspiria,  vox  deficit,  et  brevi  misera  ex- 
tinguitur. 

Quod  ad  prognosim  attinet  in  Haemorrhagia 
Uterina  idiopathica  inter  graviditatem,  affir¬ 
mare  licet,  periculum  eo  grandius  esse,  quo 
provectior  sit  graviditas.  Intra  tres  primos 
menses  orta  raro  mortem  affert ;  sed  in  ulti¬ 
mis  mensibus,  si  largum  est  profluvium,  raro 
infans  non  perit,  et  saepe  matris  vita  quoque 
in  dubio  est.  Quin  et  si  malum  non  statim 
feminam  interemerit,  fieri  potest  ut  lethalis 

hydrops  aut  cachexia  exitialis  inde  concitetur. 
Minime  tamen  de  reditura  feminarum  sanitate, 
atque  felice  partu,  quae  eo  laborant,  desperan¬ 
dum  est :  nam,  in  multis  exemplis,  tum  spon¬ 
te,  tum  medicinae  ope,  Haemorrhagia  cohibita 
est,  et  omnia  prospera  cesserunt.  Si  uteri 
cervix  non  multum  dilatata  est,  si  sanguinis 
jactura  haud  magna  est,  si  dolores  non  magno¬ 
pere  vexant,  spes  prosperi  exitus  erit ;  quoties 
ingens  est  Haemorrhagia,  et  aegrae  corpus  irri¬ 
tabile  est,  res  in  dubio  est ;  neque  Uterina 
Haemorrhagia,  cujus  in  causa  est  placentae 
nexus  ad  uteri  cervicem,  unquam  periculo 
caret,  sive  ad  matrem,  sive  ad  infantem  spectas. 
Quoties  quidem  id  fit,  vix  spes  est  salutis,  in 
naturae  viribus  ;  citra  medicinae  potestatem, 
tum  infans,  tum  mater  plerumque  pereunt : 
eo  grandius  vero  periculum  est,  in  hujusmodi 
exemplo,  quo  plus  uteri  ostium  placenta  tegi¬ 
tur,  quo  major  est  ejusdem  separatio,  quo  plus 
sanguinis  effusum  est  et  quo  magis  feminae 
vires  exhaustae  sunt. 

Haemorrhagia,  quae,  retento  in  utero  san- 

guine,  celatur,  ingens  affert  periculum,  quia, 
in  ea,  Medicus  non  semper  comperit,  quod  ma¬ 
lum  urgeat,  aut  certe  quousque  processerit, 

DE  CAUSIS, 

Plurimae  sunt  causae,  quibus  Haemor¬ 
rhagia  Uterina  concitatur,  et  profecto  multae 
ex  his,  huic  cum  aliis  Haemorrhagiis  communes 
sunt ;  oriri  potest  a  vi  externa,  qua  ovum,  ex 
parte,  separatur;  etiamsi  vero  vascula  inter 
ovum  et  uterum  procedentia  delicatissima 
sunt,  non  saepe  fit  ut,  vi  externa,  rumpantur, 
quia  utraque  pars  alteri  apte  accommodata 
est,  et  altera  alteram  sustinet.  Ictus  aliaeque 
externae  injuriae  Haemorrhagiam  creant  vaso¬ 
rum  actionem  augendo,  ita  ut,  sua  vi,  rum¬ 
pantur. 

Fatigatio,  praesertim  in  irritabilibus,  et  ple- 
thoricis  saepe  inter  causas  est ;  quia  vasorum 
actionem  intendit,  et  sanguinis  momentum,  in 
vasis  magnopere  auget. 

Alvus  astricta,  urinae  retentio*  tenesmus, 
vehementes  conatus  ad  alvum  exonerandam, 
nimia  venus,  tussis,  vomitus,  hypercatharsis, 
saltatio,  ambulatio  diuturna,  equitatio*  deni¬ 
que  omnes  causae,  quae  sanguinis  momentum, 
uterum  versus,  intendere  queunt,  hoc  malum 
creare  valent»  Quoties  sanguinis  momentum 
uterum  versus  auctum  sit,  necesse  est  ut  hae 
partes  uteri  maxime  afficiantur,  ad  quas  actio 
vasorum  potissimum  dirigitur  ;  hae  sunt,  pars, 
ad  quam  placenta  affixa  est,  et  cervix  et  os 
uteri,  quae  maxime  augentur  ;  ad  alterutram 
igitur  ex  his  partibus,  major  proclivitas  est  ad 
sanguinis  profusionem,  et  siquando  placenta 
ad  uteri  cervicem,  aut  prope  eam  affixa  est, 
Haemorrhagia  multo  magis  in  propinquo  est, 
inter  frequentissimas  igitur  uterinae  Haemor¬ 
rhagiae  causas  nexus  placentae  cum  ore  uteri 
est.  In  hujusmodi  exemplo  placenta  raro 
manet  cum  utero  commissa  usque  ad  partus 
tempus.  Plerumque  ad  mensem  octavum 

t 

aut  medium  nonum  mensem  separatio  fit, 
quae  non  potest  non  Haemorrhagiam  creare. 
Separatio  vero  fit,  vel  quia  placenta  non  potest. 

sub  hoc  situ,  facile  se  utero  accommodare,  vel 
quia  propter  insolitam  sanguinis  quantitatem, 
ad  uteri  cervicem  transmissam,  fibrae  ejus  con¬ 
trahi  incipiunt  et,  contractione,  placenta  a  par¬ 
te,  cui  commissa  est,  submovetur.  Sed  non 
modo  causis,  quibus  sanguinis  momentum  in 
vasis  uterinis,  augetur,  ovum  separari  a  utero 
potest,  spasmus,  ad  os  uteri  ortus,  eundum 
praestare  effectum  valet. 

Et  porro  si  gluten,  quo  uteri  os,  in  gravidis, 
obturatur,  aliqua  insolita  actione,  solutum, 
submotum  sit,  Haemorrhagia  fieri  potest,  ita 
ut  femina  in  vitae  discrimine  versetur. 

Ex  jam  propositis,  igitur  de  Haemorrhagiae 
Uterinae  causis,  patet  id  malum  concitari  fere 
iisdem  causis,  quae  sanguinis  profusiones  ab 
aliis  cavis  corporis  mucosis,  afferunt ;  sed,  his 
etiam  causis  non  incidentibus,  afferri  posse 
pravo  placentae  situ  ;  in  quo  quidem  frequen- 
tissima  ejus  mali  ponitur  causa. 

1)E  CURATIONE. 

Medendi  consilia  generalia  in  Haemorrhagia 
Uterina  sunt,  ut  sanguinis  profluvium  compes¬ 
camus,  et  ut  effectus,  qui  inde  orti  sint  in  cor¬ 
pore,  tollamus  vel  imminuamus.  Quum, 
vero,  hic  morbus,  sub  tot  formis,  se  ostendat, 
necesse  est  ut  medicus,  accersitus  ad  feminam 
eo  laborantem,  causas,  quibus  allatus  sit,  sedulo 
animo  reputet,  ne,  intempestivo  remediorum 
usu,  periculum  augeat  aut  exitialem  morbi 
exitum  acceleret.  In  nullo  enim  morbo  reme¬ 
dium  utile  est  nisi  tempestivo  usu,  et  in  nullo 
saepius  fit  quam  in  eo,  de  quo  agitur,  ut  remedia, 
quae,  ad  aliud  morbi  tempus,  utilissima  sunt 
alio  inutilia  aut  etiam  perniciosissima  evadant. 

Praecipua  remedia,  quibus  medicus,  adver¬ 
sus  hunc  morbum,  pugnat,  sunt  venaesectio; 
frigus,  quies  atque  diaeta :  malum  enim  ejus¬ 
modi  est,  ut  quies  et  diaeta  merito  remediorum, 
locum  teneant.  Quibus  autem  oportet  aliud 

adjicere,  nempe  manu  partum  accelerare,  quo¬ 
ties,  a  pravo  placentae  situ,  malum  pendeat, 
neque  alio  modo  Haemorrhagiam  compescere 
liceat.  De  his  remediis  singulis  pauca  ordine 
proferam» 

Venae  sectio. — Nullum  remedium  magis 
valet  ad  sanguinis  profluvia  compescenda, 
quam  sanguinis  detractio  :  cordis  actionem  im¬ 
minuit,  et  momentum  sanguinis,  in  vasculis 
affectae  partis,  temperat,  ideoque  utilissimum 
remedium  est,  quoties  Haemorrhagia  activa  est. 
Siquando  igitur  femina  nimia  sanguinis  pleni¬ 
tudine  utitur  ;  si  malum  recens  ortum  est,  et 
si  plane  pendet  a  nimia  vasorum  plenitudine 
aut  nimia  eorum  actione,  sanguinem  mittere 
oportet.  Cavendum  tamen  ne  remedio  abuta¬ 
mur,  ne  sanguinem  detrahamus  e  corpore  jam 
exhausto,  priori  sanguinis  jactura,  vel  in  quo 
venaesectio  non  potest  Haemorrhagiam  com¬ 
pescere,  nam,  nisi  utile  remedium,  pernicio¬ 
sissimum  est.  Si  igitur  nulla  sanguinis  plen¬ 
itudo  est,  nulla  aucta  vasorum  uteri  actio, 

venaesectio  prohibenda  est  aeque  sedulo  ac, 
sub  contrariis  rebus,  jubenda.  Raro  equidem 
convenit,  nisi  ad  ipsum  mali  initium. 

•  '  ‘  *  > 

Frigus.— Frigus  vicinis  partibus  admotum 
efficacissimum  est  remedium  in  Uteri  Hae¬ 
morrhagia  :  vascula  contrahit,  et  ita  prohibet 
ne  tantum  sanguinis  in  ea  propellatur  :  plane 
igitur  venaesectionis  effectus  adjuvare  potest, 
et  siquando  non  licet  sanguinem  mittere,  hoc 
remedium  vice  ejus  haud  male  fungitur ; 
quantum  certe  attinet  ad  momentum  san¬ 
guinis  in  uteri  vasculis  temperandum. 

Applicatur  vero  linteis  ex  aqua  frigida  ex¬ 
pressis  dorso  et  partibus  genitalium  externis 
impositis,  quae  saepe  submovenda  sunt,  et  de 
novo  eadem  ex  aqua  expressa  imponenda. 
Aliquando  etiam  utile  est  frustulum  glaciei 
in  vaginam  ipsam  imponere,  vel  idem  linteolo 
molli  involvere,  atque  vaginam  obturare,  ita 
ut  sanguis  coagulatus  vasorum  ostia  obcaecet. 
Licet  quoque  spongia  ex  aqua  frigida  expres¬ 
sa  saepe  truncum  corporis  et  membra  made- 

facere.  Et  lecti  vestimenta  ejusmodi  sint 
oportet,  ut  non  corpus  calefaciant,  aer  frigidu¬ 
lus  liberaliter  in  cubiculum  admittendus  est ; 
quae  omnia  quidem  sedulo  perficienda,  quam- 
diu  corporis  calor  non  infra  naturalem  modum 
sit  et  praesertim  inter  mali  initia.  Tandem 
vero,  in  multis  exemplis,  a  frigore  abstinen¬ 
dum  est,  quia  in  corpore,  magna  sanguinis  jac¬ 
tura,  exhausto,  et,  deficientibus  vitae  viribus, 
debili  facto,  hoc  remedium  potest  nocere  et  le- 
thalem  exitum  festinare. 

Quies . — In  nullo  morbo  quies  corporis  ma¬ 
gis  necessaria  est,  quam  in  Haemorrhagia  Ute¬ 
rina.  In  levissimo  corporis  motu,  nonnulli 
contrahuntur  musculi,  quorum  compressione 
sanguinis  motus  per  venas  augetur,  ita  ut  plus 
sanguinis  ad  cor  vehatur  actioque  ejus  inten¬ 
datur  ;  erecto  porro  corpore,  pondus  sanguinis 
ipsius  in  uterum  tendit,  atque  momentum  ejus 
in  vasculis  augetur  :  quiete  igitur  non  modo 
causa,  quae  exacerbare  malum  potest,  evitatur, 
sed  sanguinis  motus  non  amplius  adjuvatur 

solitis  auxiliis,  a  quibus  momentum  ejus  in 
vasculis  pendet. 

Diaeta.— Multae  materiae,  quae  ad  victum 
potumque  sumuntur,  vasculosum  genus  sti¬ 
mulant  sanguinisque  momentum  intendunt ; 
quin  et,  etiam  in  sanis,  post  cibum  sumptum, 
arteriarum  pulsus  fere  frequentiores  fiunt, 
Ex  quo  patet  quantum  intersit,  ut  medicus 
animum  intendat  ad  diaetam  in  morbo,  qui 
tantum  pendet  a  cordis  et  arteriarum  actione, 
quantum  ille  de  quo  agitur.  Evitanda  est  caro, 
omnisque  diaeta  ex  vegetabilibus  confecta,  quae 
concoctu  difficilior  est.  Cuncti  liquores  validi¬ 
ores  fermentati  aut  ab  alcoholi  confecti  alieni 
sunt.  Continenda  igitur  est  aegra  leviori  mate¬ 
riae  vegetabili,  qualis  est  fecula,  panis  praeparata 
et  similia  ;  neque  stimulantia  alicujus  generis 
concedenda  sunt,  nisi  quum  jam  ad  extrema 
ventum  est  et  tum  quidem  caute  usurpanda 
sunt. 

\ 

Partus. — Quod  ad  partum  accelerandum  at¬ 
tinet,  imprimis  investigandum  est,  an  placenta 

male  posita  sit ;  raro  femina,  ad  justum  tempus, 
uterum  gerit,  si  placenta  ad  uteri  os  fixa  est, 
.et  quum  jam,  in  hujusmodi  exemplo,  ex  sepa¬ 
rata  placenta,  Haemorrhagia  facta  est,  vix  spes 
est  justi  partus ;  si  igitur  compertum  habemus 
placentam  ita  fixam  esse,  ac  si  Haemorrhagia 
profusa  est,  accingendum  est  ad  partum  acce¬ 
lerandum  :  quomodo  vero  id  efficiendum  sit, 
non  hic  tradam,  sed  ad  scriptores  obstetricos  re¬ 
ferre  liceat. 

Quando  diu  perstitit  Haemorrhagia,  vires 
aegrae  subsidunt,  syncope  frequens  fit,  et  fri¬ 
gus  totum  pervadit  corpus  :  in  hujusmodi  ex¬ 
emplis  necesse  est  operam  dare,  ut  sustineantur 
vitae  vires.  Ex  optimis  remediis  in  his  exem¬ 
plis  opium  est.  Calefacientia  quoque  usur¬ 
panda  sunt, — Lintea  ex  aqua  calida  expressa 
pedibus  et  manibus  imponenda  sunt, — Vesica 
aqua  calida,  ad  dimidium,  impleta  ventriculi 
regioni  imponenda  est;  quin  et  aliquantum 
vini  ex  aqua  calida  sumendum  est. 

Porro  alvus  facilis  servanda  est,  ac  si  alia 
molesta  symptomata  incidunt,  remedia,  quae 
singulis  accommodantur,  usurpanda  sunt. 

Haud  difficile  esset  plura  proponere,  quae 
animi  attentione  digna  sunt  in  hoc  morbo  ; 
sed  jam  satis  limites  hujus  disputationis  por¬ 
rexi,  neque  necesse  est  ut,  in  ea,  omnia,  quae 
hanc  ad  rem  pertineant,  contineantur. 

Quod  ad  Haemorrhagiam  attinet,  quae  in¬ 
cidit  inter  parturiendum  et  post  partum  fere 
eadem  quae  jam  praeposita  sunt,  respon¬ 
dent:  si  inter  partum  fit,  promovenda  est  eo¬ 
rum  quae  in  utero  sunt  expulsio,  et  opiata  ad¬ 
ministranda,  post  partum  justa  uteri  contrac¬ 
tio  promovenda  est.  Haec  quidem  sunt  gener¬ 
alia  consilia,  neque  tempus  sinit  ut  in  singulas 
res,  quae  huc  pertinent,  amplius  descendam. 

